РЕГЛАМЕНТ (ЕО) № 735/2007 НА СЪВЕТА
от 11 юни 2007 година
за изменение на Регламент (ЕО) № 1784/2003 относно общата организация на пазара на зърнени култури
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37, параграф 2, трета алинея от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Мерките относно общата организация на пазара на зърнени култури, приети съгласно Регламент (ЕО) № 1784/2003 (2), включват интервенционна система за вътрешния пазар, чиято главна цел е стабилизиране на пазарите и осигуряване на добър жизнен стандарт на селскостопанската общност в този сектор.
(2)
В резултат на прилагането на тази система през пазарните 2004/2005 и 2005/2006 година се натрупаха значителни интервенционни запаси от царевица, чийто пласмент на пазарите на Общността и на международните пазари се оказва особено труден по причина на разположението на тези запаси. Същевременно царевицата е зърнена култура, която не се съхранява лесно, и нейната продажбата става толкова по-трудна, колкото по-дълго е била съхранявана тя, тъй като качеството ѝ постепенно се влошава.
(3)
Освен това в края на 2006 г. бе установено, че с интервенционната система, както тя бе прилагана досега, вече не е възможно да се постигнат преследваните цели, особено що се отнася до положението на производителите на царевица в определени региони на Общността. В тези региони системата се превърна на практика в алтернатива на прекия пласмент на стоките на пазара, въпреки че цената за прибраната царевица, реално получена от тези производители, често е била по-ниска от интервенционната цена.
(4)
При тези условия ролята на „спасителна мрежа“ на интервенционната система по отношение на царевицата вече не служи на целите, за които е предназначена, и следователно представлява пречка за насочване на производството към нуждите на пазара.
(5)
Поддръжката на интервенционната система води следователно до опасност от ново увеличаване на интервенционните запаси от царевица, без да носи никакви ползи на заинтересованите производители.
(6)
Затова е необходимо да се вземат подходящи мерки за гарантиране на правилното функциониране на пазара на зърнени култури на Общността. Изглежда, че за постигането на тази цел най-подходящата мярка би била определянето на максимална стойност на допустимите интервенционни количества царевица: общо максимално количество за Общността, което е съответно 1 500 000 и 700 000 тона за пазарните 2007/2008 и 2008/2009 година, както и намаляването на това количество до 0 тона от пазарната 2009/2010 година, като се имат предвид горепосочените факти и съществуващите пазарни възможности за производителите на вътрешния и международния пазар.
(7)
Следователно Регламент (ЕО) № 1784/2003 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
В член 5, параграф 1 от Регламент (ЕО) № 1784/2003 се добавя следната алинея:
„Чрез дерогация от първа алинея количествата царевица, закупени от интервенционните агенции, подлежат на следните максимални количествени ограничения:
-
1 500 000 тона за пазарната 2007/2008 година,
-
700 000 тона за пазарната 2008/2009 година,
-
0 тона за пазарната 2009/2010 година.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от пазарната 2007/2008 година.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 11 юни 2007 година.